በሰሜን ተራሮች ብሔራዊ ፓርክ ተከስቶ የነበረው የእሳት አደጋ በቁጥጥር ስር ዋለ
ትናንት ምሽት በሰሜን ተራሮች ብሄራዊ ፓርክ ተከስቶ የነበረው የእሳት አደጋ በቁጥጥር ስር መዋሉን የኢትዮጵያ የዱር እንስሳት ልማትና ጥበቃ ባለስልጣን አስታውቋል፡፡የአከባቢው ማህበረሰብና ወጣቶች ባደረጉት ከፍተኛ ርብርብ በፓርኩ ላይ የደረሰው የእሳት አደጋ ቁጥጥር ስር መዋሉ ተገልጿል፡፡የኢትዮጵያ የዱር እንስሳት ጥበቃ ባለስልጣን የኮሙኒኬሽን ሃላፊ አቶ ጌትነት ይግዛው ለኢትዮጵያ ብሮድካስቲንግ ኮርፖሬሽን እንደገለጹት በሰሜን ተራሮች ብሄራዊ ፓርክ የተከሰተው የእሳት አደጋ መንስዔ ሰዎች መሆናቸውን ገልጸዋል።ምሽት በመሆኑ ቃጠሎውን የፈጸሙ ግለሰቦችን ለጊዜውም ቢሆን በቁጥጥር ስር ማዋል እንዳልተቻለ አቶ ጌትነት ተናግረዋል፡፡በሰሜን ተራሮች ብሄራዊ ፓርክ ባለፈው አመትም በከፍተኛ ደረጃ የእሳት አደጋ ተከስቶ እንደነበርና ይህንን ችግር በቋሚነት ለመፍታት መስሪያ ቤታቸው ዕቅድ አውጥቶ እየተንቀሳቀሰ መሆኑን ገልፀዋል።